IZVEDBENA UREDBA KOMISIJE (EU) 2022/2363

z dne 2. decembra 2022

o podaljšanju odstopanja od Uredbe Sveta (ES) št. 1967/2006 glede prepovedi ribolova nad zaščitenimi habitati, najmanjše oddaljenosti od obale in najmanjše morske globine za plovila z vlečnimi mrežami tipa „gangui“, ki lovijo v določenih teritorialnih vodah Francije (Provansa-Alpe-Azurna obala)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1967/2006 z dne 21. decembra 2006 o ukrepih za upravljanje za trajnostno izkoriščanje ribolovnih virov v Sredozemskem morju, spremembi Uredbe (EGS) št. 2847/93 in razveljavitvi Uredbe (ES) št. 1626/94 (1) in zlasti člena 4(5) ter člena 13(5) in (10) Uredbe,

ob upoštevanju naslednjega:

(1) Komisija je 2. junija 2014 sprejela Izvedbeno uredbo (EU) št. 586/2014 (2), ki prvič določa odstopanje od člena 4(1) ter člena 13(1) in (2) Uredbe (ES) št. 1967/2006 za uporabo plovil z vlečnimi mrežami tipa „gangui“ v določenih teritorialnih vodah Francije (Provansa-Alpe-Azurna obala) do 6. junija 2017. Podaljšanje navedenega odstopanja je bilo odobreno z Izvedbeno uredbo Komisije (EU) 2018/693 (3), ki je prenehala veljati 11. maja 2020. Dodatno podaljšanje navedenega odstopanja je bilo odobreno z Izvedbeno uredbo Komisije (EU) 2021/141 (4), ki je prenehala veljati 11. maja 2022.

(2) Komisija je 17. marca 2022 od Francije prejela zahtevek za podaljšanje odstopanja. Francija je predložila posodobljene znanstvene in tehnične utemeljitve za podaljšanje odstopanja, vključno s poročilom o izvajanju načrta upravljanja, ki ga je Francija sprejela 13. maja 2014 (5) v skladu s členom 19 Uredbe (ES) št. 1967/2006, oceno odtisa ribolova z vlečnimi mrežami tipa „gangui“ v letu 2021 na podlagi podatkov, ki so jih posredovali transponderji VMS (v nadaljnjem besedilu: podatki VMS), in oceno tveganja vpliva ribolova na okolje. Iz analize odtisa ribolova z vlečnimi mrežami tipa „gangui“ je razvidno, da ta ribolov posega v 21 % morskega dna, ki ga pokriva morska trava vrste pozejdonka (Posidonia oceanica), na območju, ki ga ureja francoski načrt upravljanja, in v 7,6 % morskega dna, poraslega s pozejdonko, v teritorialnih vodah Francije.

(3) Znanstveni, tehnični in gospodarski odbor za ribištvo (STECF) je na 69. plenarnem zasedanju, ki je potekalo marca 2022 (6), ocenil zahtevek za podaljšanje odstopanja, vključno s podpornimi podatki in poročilom o izvajanju. STECF je priznal prizadevanja francoskih organov za upravljanje ribolova z vlečnimi mrežami tipa „gangui“ in ugotovil, da je zahtevek Francije v skladu z ustreznimi določbami Uredbe (ES) št. 1967/2006. Vendar je STECF ugotovil, da so bile vlečne mreže tipa „gangui“ s težkimi vrati ocenjene kot potencialno škodljive za morsko dno, poraslo s pozejdonko.

(4) Francija je 18. avgusta 2022 po pripombah STECF revidirala svoj ministrski odlok (7) o tehničnih predpisih za poklicni ribolov v Sredozemskem morju, s katerim je ustrezno spremenila težo vrat vlečne mreže tipa „gangui“ pri ribolovu, in sicer tako, da je težka vrata prepovedala.

(5) STECF je ugotovil tudi, da na podlagi informacij, ki jih je predložila Francija, ni mogoče oceniti stanja izkoriščanih staležev. Vendar Komisija meni, da bi bilo treba vpliv tega ribolova na staleže oceniti glede na dejanski obseg tega ribolova. V letu 2022 je bilo dovoljenje izdano le 9 ribiškim plovilom, od katerih jih je 7 aktivnih. Poleg tega sta se ribolovni napor in ulov postopoma zmanjševala skupaj z zmanjševanjem števila plovil (75-odstotno zmanjšanje od leta 2014), kar ustreza podobnemu zmanjšanju vpliva ribolova na staleže, ki se bo nadaljevalo v okviru sedanjega mehanizma postopnega opuščanja, določenega v francoskem načrtu upravljanja.

(6) Zahtevano odstopanje zadeva ribolovne dejavnosti s plovili celotne dolžine do vključno 12 metrov in z močjo motorja do vključno 85 kW s pridnenimi vlečnimi mrežami, ki jih tradicionalno uporabljajo na dnu, poraslem s pozejdonko, v skladu s členom 4(5), prvi odstavek, Uredbe (ES) št. 1967/2006.

(7) Zadevni ribolov posega v manj kot 33 % površin morskega dna, poraslega s pozejdonko na območju, ki ga ureja francoski načrt upravljanja, in manj kot 10 % površin z morsko travo, poraslih s pozejdonko, v teritorialnih vodah Francije, kar je v skladu z zgornjimi mejami iz člena 4(5), prvi pododstavek, točki (ii) in (iii), Uredbe (ES) št. 1967/2006.

(8) Obstajajo posebne geografske ovire zaradi omejene velikosti celinske police.

(9) Ta ribolov bistveno ne vpliva na morsko okolje.

(10) Ribolov, ki se izvaja s plovili z vlečnimi mrežami tipa „gangui“, je usmerjen na različne vrste, ki sestavljajo ekološko nišo. Sestave ulova pri tem ribolovu, zlasti glede raznolikosti ulovljenih vrst, ni mogoče najti pri nobenem drugem ribolovnem orodju. Zato ta ribolov z drugim orodjem ni mogoč.

(11) Zahtevek zadeva tista plovila, ki so v tej vrsti ribištva izkazano prisotna več kot pet let in izvajajo francoski načrt upravljanja v skladu s členom 13(9) Uredbe (ES) št. 1967/2006.

(12) Odstopanje, ki ga je zahtevala Francija, se nanaša na omejeno število devetih plovil z dovoljenjem, opredeljenih v načrtu upravljanja, s skupnim ribolovnim naporom 434 kW, od katerih jih je bilo leta 2021 dejavnih le sedem. To pomeni 75-odstotno zmanjšanje ribolovnega napora v smislu števila plovil z dovoljenjem v primerjavi z letom 2014, ko se je odstopanje nanašalo na 36 plovil z dovoljenjem, določenih v sprejetem francoskem načrtu upravljanja. Navedena plovila so vključena na seznam, ki je bil Komisiji sporočen v skladu s členom 13(9) Uredbe (ES) št. 1967/2006.

(13) Poleg tega načrt upravljanja, ki ga je sprejela Francija, zagotavlja, da se ribolovni napor v prihodnosti ne bo povečal, kot zahteva člen 13(9) Uredbe (ES) št. 1967/2006. Dovoljenja za ribolov se izdajo samo navedenim devetim plovilom s skupnim ribolovnim naporom 434 kW, ki jim je Francija že izdala dovoljenje za ribolov.

(14) Poleg tega francoski načrt upravljanja določa, da se vsako dovoljenje za ribolov z vlečno mrežo tipa „gangui“ odvzame, če se zadevno plovilo z dovoljenjem zamenja ali če poveljnik plovila proda svoje plovilo ali se upokoji. Komisija zato ugotavlja, da je učinek te določbe postopna odprava tega ribolova, kar vodi tudi do ustreznega zmanjšanja vpliva ribolova na staleže.

(15) Zahtevano odstopanje izpolnjuje zahteve iz člena 8(1) in Priloge IX, del B, oddelek I, k Uredbi (EU) 2019/1241 Evropskega parlamenta in Sveta (8) v zvezi z velikostjo mrežnega očesa za vlečno orodje, saj se ta nanaša na plovila z vlečnimi mrežami z velikostjo mrežnega očesa, ki ni manjša od 40 mm, kvadratasta mrežna očesa, manjša od 40 mm, pa se v mreži „gangui“ ne uporabljajo.

(16) Zadevne ribolovne dejavnosti ne motijo dejavnosti plovil, ki uporabljajo orodja, ki niso vlečne mreže, potegalke ali njim podobne vlečne mreže, v skladu s členom 13(9) Uredbe (ES) št. 1967/2006.

(17) Dejavnost plovil z vlečnimi mrežami tipa „gangui“ je urejena v francoskem načrtu upravljanja za zagotovitev, da je ulov vrst iz Priloge IX, del A, k Uredbi (EU) 2019/1241 minimalen, kot zahteva člen 13(9) Uredbe (ES) št. 1967/2006.

(18) Plovila z vlečnimi mrežami tipa „gangui“ za cilj ulova nimajo glavonožcev, kot zahteva člen 13(9) Uredbe (ES) št. 1967/2006.

(19) Francoski načrt upravljanja določa načrt spremljanja, vključno z ukrepi za spremljanje ribolovnih dejavnosti v skladu s členom 4(5), peti pododstavek, Uredbe (ES) št. 1967/2006 ter členom 13(9), tretji pododstavek, navedene uredbe. Vključuje tudi ukrepe za evidentiranje ribolovnih dejavnosti in tako izpolnjuje pogoje iz člena 14 Uredbe Sveta (ES) št. 1224/2009 (9).

(20) Zahtevano odstopanje zato izpolnjuje pogoje iz člena 4(5) ter člena 13(5) in (9) Uredbe (ES) št. 1967/2006 in bi ga bilo treba odobriti.

(21) Francija bi morala Komisiji pravočasno poročati v skladu z načrtom spremljanja, ki ga določa francoski načrt upravljanja.

(22) Trajanje odstopanja bi bilo treba omejiti, da se lahko v primeru, da iz poročila, predloženega Komisiji, izhaja, da je stanje ohranjenosti lovljenega staleža slabo, nemudoma sprejmejo popravni ukrepi v zvezi z upravljanjem ter da se lahko izboljša znanstvena podlaga in s tem tudi načrt upravljanja.

(23) Ker je odstopanje, odobreno z Izvedbeno uredbo (EU) 2021/141, prenehalo veljati 11. maja 2022, bi bilo treba za zagotovitev pravne kontinuitete to uredbo uporabljati od 12. maja 2022. Zaradi pravne varnosti bi morala ta uredba začeti veljati čim prej.

(24) Taka retroaktivna uporaba ne vpliva na načelo pravne varnosti in varstva legitimnih pričakovanj, saj je bil zadevni ribolov ves čas vključen v francoski načrt upravljanja obalnih potegalk.

(25) Ta uredba ne posega v stališče Komisije glede skladnosti dejavnosti, zajetih s tem odstopanjem, z drugo zakonodajo Unije, zlasti Direktivo Sveta 92/43/EGS (10).

(26) Ukrepi iz te uredbe so v skladu z mnenjem Odbora za ribištvo in ribogojstvo –

SPREJELA NASLEDNJO UREDBO:

Člen 1 Odstopanje Člen 4(1), prvi pododstavek, člen 13(1), prvi pododstavek, in člen 13(2) Uredbe (ES) št. 1967/2006 se v teritorialnih vodah Francije, ki mejijo na obalo regije Provansa-Alpe-Azurna obala, ne uporabljajo za plovila z vlečnimi mrežami tipa „gangui“, ki izpolnjujejo naslednje zahteve: (a) imajo registrsko številko iz francoskega načrta upravljanja, ki ga je Francija sprejela v skladu s členom 19 Uredbe (ES) št. 1967/2006; (b) so v tej vrsti ribištva izkazano prisotna več kot pet let in ne bodo povečala navedenega ribolovnega napora v prihodnosti; (c) imajo dovoljenje za ribolov in izvajajo načrt upravljanja, ki ga je Francija sprejela v skladu s členom 19 Uredbe (ES) št. 1967/2006.

Člen 2 Poročanje Francija Komisiji v enem letu od začetka veljavnosti te uredbe predloži poročilo, ki ga pripravi v skladu z načrtom spremljanja, določenim v načrtu upravljanja iz člena 1, točka (c).

Člen 3 Ta uredba začne veljati dan po objavi v Uradnem listu Evropske unije. Uporablja se od 12. maja 2022 do 11. maja 2024.

Ta uredba je v celoti zavezujoča in se neposredno uporablja v vseh državah članicah. V Bruslju, 2. decembra 2022 Za Komisijo predsednica Ursula VON DER LEYEN

(1) UL L 36, 8.2.2007, str. 6.

(2) Izvedbena uredba Komisije (EU) št. 586/2014 z dne 2. junija 2014 o odstopanju od Uredbe Sveta (ES) št. 1967/2006 glede prepovedi lovljenja nad zaščitenimi habitati, najmanjše oddaljenosti od obale in globine za vlečne mreže tipa „gangui“, ki lovijo v določenih teritorialnih vodah Francije (Provence-Alpes-Côte d’Azur) (UL L 164, 3.6.2014, str. 10).

(3) Izvedbena uredba Komisije (EU) 2018/693 z dne 7. maja 2018 o odstopanju od Uredbe Sveta (ES) št. 1967/2006 glede prepovedi ribolova nad zaščitenimi habitati, najmanjše oddaljenosti od obale in najmanjše morske globine za plovila z vlečnimi mrežami tipa „gangui“, ki lovijo v določenih teritorialnih vodah Francije (Provansa-Alpe-Azurna obala) (UL L 117, 8.5.2018, str. 13).

(4) Izvedbena uredba Komisije (EU) 2021/141 z dne 5. februarja 2021 o podaljšanju odstopanja od Uredbe Sveta (ES) št. 1967/2006 glede prepovedi ribolova nad zaščitenimi habitati, najmanjše oddaljenosti od obale in najmanjše morske globine za plovila z vlečnimi mrežami tipa „gangui“, ki lovijo v določenih teritorialnih vodah Francije (Provansa-Alpe-Azurna obala) (UL L 43, 8.2.2021, str. 10).

(5) Arrêté du 13 mai 2014 portant adoption de plans de gestion pour les activités de pêche professionnelle à la senne tournante coulissante, à la drague, à la senne de plage et au gangui en mer Méditerranée par les navires battant pavillon français (Odlok z dne 13. maja 2014 o sprejetju načrtov upravljanja za dejavnosti profesionalnega ribolova z zapornimi plavaricami, strgačami, obalnimi potegalkami in vlečnimi mrežami tipa „gangui“ s plovili, ki plujejo pod francosko zastavo, v Sredozemskem morju) (JORF št. 122, 27.5.2014, str. 8669).

(6) https://stecf.jrc.ec.europa.eu/reports/plenary/-/asset_publisher/oS6k/document/id/26714623

(7) Arrêté du 18 août 2022 modifiant l’arrêté du 19 décembre 1994 portant réglementation technique pour la pêche professionnelle en Méditerranée continentale (Odlok z dne 18. avgusta 2022 o spremembi odloka z dne 19. decembra 1994 o tehničnih predpisih za poklicni ribolov v Sredozemskem morju) (JORF št. 0194, 23.8.2022).

(8) Uredba (EU) 2019/1241 Evropskega parlamenta in Sveta z dne 20. junija 2019 o ohranjanju ribolovnih virov in varstvu morskih ekosistemov s tehničnimi ukrepi, o spremembi uredb Sveta (ES) št. 1967/2006, (ES) št. 1224/2009 ter uredb (EU) št. 1380/2013, (EU) 2016/1139, (EU) 2018/973, (EU) 2019/472 in (EU) 2019/1022 Evropskega parlamenta in Sveta ter o razveljavitvi uredb Sveta (ES) št. 894/97, (ES) št. 850/98, (ES) št. 2549/2000, (ES) št. 254/2002, (ES) št. 812/2004 in (ES) št. 2187/2005 (UL L 198, 25.7.2019, str. 105).

(9) Uredba Sveta (ES) št. 1224/2009 z dne 20. novembra 2009 o vzpostavitvi nadzornega sistema Unije za zagotavljanje skladnosti s pravili skupne ribiške politike, o spremembi uredb (ES) št. 847/96, (ES) št. 2371/2002, (ES) št. 811/2004, (ES) št. 768/2005, (ES) št. 2115/2005, (ES) št. 2166/2005, (ES) št. 388/2006, (ES) št. 509/2007, (ES) št. 676/2007, (ES) št. 1098/2007, (ES) št. 1300/2008, (ES) št. 1342/2008 in razveljavitvi uredb (EGS) št. 2847/93, (ES) št. 1627/94 in (ES) št. 1966/2006 (UL L 343, 22.12.2009, str. 1).

(10) Direktiva Sveta 92/43/EGS z dne 21. maja 1992 o ohranjanju naravnih habitatov ter prosto živečih živalskih in rastlinskih vrst (UL L 206, 22.7.1992, str. 7).